Mariupolgo antzokiko aire-erasoa

Mariupolgo antzokiko aire-erasoa 2022ko martxoaren 16an Mariupolgo Donetskeko Eskualdeko Drama Antzokian (Ukraina) gertatutako bonbardaketa bat izan zen, Ukrainako agintariek Errusiako Indar Armatuei leporatu zietena. Mariupolgo setioaren testuinguruan aire-erasoen aurkako babesleku gisa erabiltzen zen antzoki hori eta, beraz, martxoaren 16rako, 500–1.200 zibil artean barne zituena, Ukrainako iturrien arabera. Errusiako agintariek, bestalde, ukatu egin zuten erantzukizuna, eta Azov Batailoiari leporatu zioten antzokiaren bonbardaketa prestatu eta egin izana.

Testuingurua 

Otsailaren 24an, Errusiako Indar Armatuek, Errusia-aldeko indarren laguntzarekin, Mariupol portu-hiria setiatu zuten, biktima ugari eragin zituena eta bertako biztanleei elikagai-, gas- eta elektrizitate-hornidurak moztu ziena. Sergi Orlov-ek, Mariupolgo alkateak, adierazi zuen hiriaren %80 eta %90 artean suntsituta geratu zela, bonbardaketen ondorioz.

Antzokia Ukrainako kultura- eta ondare-gune ugarietako bat da, 2022ko Errusiaren inbasioan suntsituak izan direnetako bat. 2022ko martxoaren 14an hartutako satelite bidezko irudietan, antzokitik kanpo bi lekutan idatzitako "дети" (haurrak, errusieraz) hitza agertzen da, indar inbaditzaileen aurrean haurrak biltzen zituen aire-erasoen aurkako babesleku zibil gisa identifikatzeko ahaleginean, eta ez helburu militar gisa. Mariupolgo udaletxeko funtzionarioek adierazi zutenez, antzokia hiriko aire-erasoen aurkako babesleku handiena zen, eta, erasoaren unean, emakumeak eta haurrak baino ez zeuden barruan. Human Rights Watchek Mariupolgo errefuxiatuak elkarrizketatu zituen martxoaren 16aren aurreko egunetan, antzerkian 500–800 errefuxiatu artean zeudela esanez.

Erasoa 
Martxoaren 16an, Ukrainak Errusiako indarrei leporatu zien Mariupolen eremu zibilak bonbardatzen hastea. Errusiar artilleriak leku ugari jo zituen, besteak beste, igerileku bat eta ibilgailu-konboi bat. Ondoren, bonbardaketek antzokia jo zuten, eraikina erabat suntsituz, Ukrainako agintariek gerra krimentzat jo zuten eraso batetan.

Martxoaren 16aren aurreko egunetan antzokiak 500–1,200 zibil hartzen zituela kalkulatzen bada ere, 2022ko martxoaren 16rako ez ziren biktimen zifrak ezagutzen. Antzokiko sotoko aire-erasoen aurkako babeslekua bonbardaketak jasa zituen; halere jende asko harrapatuta geratu zen erasoaren ondoren eroritako antzokiaren hondakinen azpian. Gainera, zonaldeko etengabeko bonbardaketek leheneratze-lanak zaildu zituzten.

Mariupoleko diputatu ukrainar batek, Dmytro Gurin-ek, esan zuen erreskate-lanak oztopatu zituztela errusiar indarren etengabeko erasoek.

Biktimak 
2022ko martxoaren 17rako, biktima-kopurua ez zegoen argi, pertsona batzuk martxoaren 17an bizirik atera ziren arren. Martxoaren 18rako 130 pertsona erreskatatu zituzten. Mariupolgo Udalak adierazi zuenez, lehen informazioen arabera, ez zen inor hil, nahiz eta pertsona bat larri zaurituta zegoen.

Erreakzioak 
RIA Novosti-k jakinarazi zuen agintari errusiarrek bere erantzukizuna ukatu zutela, Azov Batailoiari antzokiaren-aurkako atentatua prestatu eta egin izana leporatuz, frogarik aurkeztu gabe.

Dario Franceschini-k, Italiako Kultura Ministroak, antzokia lehenbailehen berreraikitzea eskaini zion Ukrainako gobernuari.

Ikus, gainera 
 Mariupolgo ospitaleko aire-erasoa

Erreferentziak

Kanpo estekak 

2022ko Ukrainako inbasioko gerra-krimenak
2022ko Ukrainako inbasioa
Mariupol